Captain America

Captain America () Marvel Comics etxeko komikietako super-heroi bat da. 1941ean Joe Simon eta Jack Kirby komikigileek sortu zuten. Lehenbiziko aldiz 1941eko martxoko Captain America Comics #1 komikiak agertu zen.

Pertsonaia honen lehenbiziko agerpena Bigarren Mundu Gerran zehar propaganda elementu gisa izan zen, bertan Amerika aske eta demokrataren ordezkari bilakatu zen, aldiz Alemania Naziaren aurka borrokatzen zelarik. Irakurleen artean sekulako arrakasta bereganatu zuen, baina behin gatazka hura amaitu ostean eta nahiz eta Gerra Hotzaren hasierako urteetan komunisten ehiztari gisa birziklatzeko saiakerak egin, bere ospeak gainbehera egin zuen.

1964an Stan Leek The Avengers #4 komikian pertsonaia honen ardura hartzea erabaki zuen, bere jatorriko elementu nazionalistak bertan behera utzi eta sentsibilitate gizatiarrago bat ematea erabaki zuen. Honenbestez garai hartako estatubatuar gizartean zeuden ustelkeria eta gizarte mailen arteko desorekak salatzeko eta nolabaiteko estatubatuar "kontzientziaren" ordezkaria izango zen ikur bat sortzeko asmoz pertsonaia hau erabili zuen.

Pertsonaia 
Captain America delakoa jatorriz 1917ko uztailaren 4ean jaiotako Steve Rogers izeneko gaztea da. Depresio Handian zehar irlandar jatorriko familia batean hazi zen. Honi umea zelarik aita hil zitzaion, eta ama, berriz, nerabea zela hil zitzaion. Arte Ederretako ikaslea zelarik eta naziek Europan burututako gerra krimenek txundituta Ameriketako Estatu Batuetako Armadan izen ematea erabakiko du, baina bere baldintza fisiko eskasak direla eta, ezezkoa eman zioten. Halere, Armadako ofizil batek, Abraham Erskine doktoreak, Reinstein irakaslearen izenpean, esperimentu sekretu batentzako boluntarioak behar zituela eta, Rogers hautatuko du. Esperimentu honek Berpizkunde Operazioa izena du, bere helburua super-gudariak sortzea delarik. Rogersi super-seruma izeneko droga eman eta ariketa fisikoz beteriko aste batzuen ondoren Captain America bilakatuko da, gudari eta atleta perfektua.

Ondoren ariketa fisiko eta estrategiazko ikasketez osatutako programa intentsibo bat burutuko du. Geroago Red Skull izeneko nazi arriskutsu bat hatzemateko misioa jasoko du. Horretarako bere aberriaren koloreak dituen uniforme bat eman eta Estatu Batuen etsaiak betirako borrokatuko dituela zin egingo du. Kolore beretako ezkutu iragazgaitza badu babesteko eta James "Bucky" Barnesek lagunduko dio 1945 arte. Orduan, Zemo Baroia harrapatzen saiatzen ari zirela, Bucky hil eta Captain America ur sakonetan ondoratu zen; ondorioz, urte luzetan izoztuta mantendu zen, Avengers taldekoek Artikon aurkitu zuten arte (Avengers #4)eta taldekide bilakatu.

Antza,Cross Bonesek akabatu zuen heroia (Captain America #25) 2007ko martxoan, epaitzen ari ziren auzitegiaren atarian, Estatu Batuetako izen behar zuen polizi-erregistroan betetzeko aginduari men ez egiteagatik.

Zinema 
Zineman Chris Evans aktoreak antzeztu du.
 Captain America: The First Avenger (2011)
 The Avengers (2012)
 Captain America: The Winter Soldier (2014)
 Avengers: Age of Ultron (2015)
 Captain America: Civil War (2016)
 Avengers: Infinity War (2018)
 Avengers: Endgame (2019)

Kanpo estekak 
 Captain America Marvelwikin